Сукоб Спарте и Персије доводи до избијања Коринтског рата. Рат је показао слабост спартанске власти. Пелопонески савез поражен је на свим фронтовима, а хегемонија Спарте одржала се само захваљујући промени политике персијског цара који је своју подршку у одсудном тренутку пружио Анталкиди. Једина држава, сем Спарте, која је нешто добила Анталкидиним (Царским) миром јесте Атина. Споразум из 404. п. н. е. био је поништен, Дуги бедеми обновљени, а поново је створена и атинска флота коју је чинило 100 тријера. Лемнос, Скирос и Имброс остале су атинске територије. Тако оснажена Атина постала је центар незадовољства политиком Спарте.